Карәс ики

Әй ԓатнә ай ланки панә вонт пичәӈкәли њуԓ вӓԓәӽтәккән. Панә љаљәксәтаӽә йәӽәт. Чи торәм тоӽԓәӈ войӽәт панә йуӽ онт войӽәт. Љаљнам мәнтаӽә йәӽәт. Панә чи вонт войӽәт йовтәт, тэми йуӽнә омәсԓ карәс-ики. Ԓәӽ вӧвԓаԓ әнтә йовәтԓәт. Ԓәӽ номәӄсәԓәт, тот соӽит ноӄ питтаӽә. Панә мыш товәнам киты. – Нӱӈ, – мәттә, – йавэн, товә йуӽнә омәстаԓ соӽит, нӱӈ йовэн ноӄ ӄуӈта йуӽа, панә тўӽәԓԓаԓ-пунԓаԓ ыԓә ԓортыԓа. Йвинӽә йәӽ, панә карәс-ики товә ымәԓ, панә мыш товә ӄуӈәт. Панә тўӽәԓԓаԓ-пунԓаԓ ыԓә ԓортат. Аԓәӈ љаљәксәтаӽә йәӽәт. Карәс-ики кӱҷ ыԓнам порәӽԓәтаӽә йәӽ, ӓԓә ыԓнам кӧрәӽ.Тоӽԓәӽ-пунԓәӽ ӓԓә ыԓнам кӧрәӽ. Љаљәксәт, љаљәксәт панә ар соӈнам нӱрәӽтәт. Ҷымәԓ воԓи, панә әй ԓатнә чу тоӽийи ӄӑнтәк ӄө мәнәԓ, ӄуԓ-войәӽ кәнҷҷә ӄө. Вуԓтәӽ: тэми йуӽнә омәсԓ чу карәс-ики. Тоӽԓәӽ-пунԓәӽ, ԓовԓәӽ-сомԓәӽ. Ԓӱвнә, пәрӽи кирәӽԓәӽ, панә йӓвәттаӽә йәӽиԓәӽ. Кӱҷ йӓвәттаӽә вӓртәӽ, тэми чоп йәпәӽликкә йәӽ. Номәӄсәԓ: «Ма чу чоп йәпәӽәлийи мӱвәԓи воӽԓәм. Ԓӱвә омәсԓ, ԓӱвә вӑԓԓ». Сарнам кӱҷ мән, тэми пәрӽи ӓӈкрәмтәӽ, өс карәс-икиӽә йәӽ. Өс лӓӈк-йӑвәԓ ноӄ иԓәм, йӓвәттаӽә вӓртәӽ. Тэми өс чоп йәпәӽликкә йәӽ. Өс ӄөԓәммәтӽә мән, пәрӽинам ӓӈкрәмтәӽ, өс карәс-ики тот омәсԓ. Өс йӓвәттаӽә вӓртәӽ, өс ай войӽәликкә йәӽ. «Өс мӱвәԓи воӽԓәм, сарнам мәнԓәм». Пырнә айвойӽәли йатайӑ ӄәтувтәӽ, пуӽԓәԓа .Äнәмтәтәӽ,тотԓит отатуҷ ԓапәтԓәтәӽ. Чу айвойӽәли ӓнәмтаӽә йәӽ. А, өс чу йәӽ, карәс-икиӽә йәӽ. Äнәмтәтаӽә вӓртәӽ. Тоӽәԓнә-пуннә ӓнми. Панә әй ԓатнә йастәԓ: – Йа, нӱӈ мант ӓнмән. Ма нӱӈат ноӄ аԓәмтәм. Нөмән аԓтыԓтәм ҷымәԓ. Ма өвтэма ымԓа. Ԓӱвә ԓӱв өвтыԓа ымәԓ, панә тувтәӽ. Әй ԓатнә ҷымәԓ мән, тэм ыԓә йӓвәттәӽ. Панә чу ӄө ыԓнам кӧрәӽ. Тэми номәӄсәԓ: «Ма чи пәтам mэт йовәт». Тэм мәӽа әнтә йовәт, товә мән, өс товә умәттәӽ. Панә сарнам мән, йӑӄә тувтәӽ. Пыр ӄӑтәԓнә өс мәнԓи, мәттә. Өс мәнӽән, өс мәӽи ноӄ ӓԓмәӽтәккән, панә ыԓнам йӓвәттәӽ. Ыԓнам йӓвәттәӽ, том ӄө мәӽа йовәттаӽә йәӽ, панә өс ноӄ иԓмәӽтәтәӽ, сарнам мән. Өс йӑӄә тувтәӽ. Панә өс мәнԓи, мәттә. Өс мәнӽән. Овәрӽә мата ноӄ ӓԓәмтәккән, панә өс ыԓнам йӓвәттәӽ. Чу ӄӑнтәк ӄө номәӄсәԓ: «Тэм роснә ԓӱв пәтам mэт пә чи воԓ». Мәӽа ҷымәԓ әнтә йовәт, панә өс ноӄ иԓмәӽтәтәӽ. Йӑӄә тувтәӽ, панә йастәԓ: – Нӱӈ мант ӄөԓәмпа ӄөч ыԓә вӓԓән, ма нӱӈат әmә ӄөԓәмпа ӄөч ыԓә вӓԓәм. Сарнам йәмӽә вӑԓтаӽә йәккән.